Coronasmitte har været en stor udfordring for Nordjyllands folkeskoler. De tidligere anbefalinger fra myndighederne har nemlig betydet, at hele klasser er blevet hjemsendt, hvis enkelte elever har været smittet med coronavirus. Det er nu slut, lyder det fra børne- og undervisningsminister, Pernille Rosenkrantz-Theil (S). - Nære kontakter skal ikke længere hjemsendes. I stedet får man en kviktest på skolen, hvis forældrene har givet samtykke. Fokus på fagligt indhold i stedet for restriktioner På Aars skole har coronasmitte spændt ben for store begivenheder som for eksempel første skoledag, og skoleleder Søren Mølgaard, har flere gange, i tråd med de gamle anbefalinger, måttet sende hele klasser hjem. Derfor glæder det Søren Mølgaard, at myndighedernes anbefalinger lempes, så nære kontakter ikke længere sendes hjem. -	Vi har sendt hele klasser hjem. Hver gang har vi sendt mange flere hjem, end hvor mange der egentlig har været berørt af corona, siger Søren Mølgaard. Han er ikke i tvivl om, hvad de lempede anbefalinger kommer til at betyde på Aars Skole. -	Vi kommer igen til at kunne have fokus på det faglige indhold i undervisningen og ikke på restriktioner, slutter Søren Mølgaard.
Myndighederne har i dag lempet anbefalingerne for nære kontakter ved tilfælde af coronavirus.